پلانی کاری گشتگیری ھاوبەش

پلانی کاری گشتگیری ھاوبەش () (بە کورتی: JCPOA) یان () (بە کورتی: برجام) بەڵگەنامەی ڕێککەوتنی قۆناغەکانی کۆتایی گفتوگۆکانە لەسەر بەرنامە ئەتۆمییەکەی لە نێوان ئێران و وڵاتانی ٥+١ کە ئەمریکا، ڕووسیا، چین،  فەڕەنسا،  شانشینی یەکگرتوو،  ئەڵمانیا پێکدەھێنن.

ئەم ڕێککەوتنە لەسەر بنەمای ڕێککەوتنی کاتی ژنێڤ سەبارەت بە بەرنامەی ئەتۆمیی ئێران بنیات نراوە کە ڕێککەوتنێکی کاتی بوو کە لە ٢٤ی تشرینی دووەمی ٢٠١٣ دامەزرا، کە تێیدا ئێران ڕەزامەندی دەربڕی لەسەر وازھێنان لە بەشێک لە پلانە ئەتۆمییەکەی لە بەرامبەر ھەڵگرتنی ئەو سزایانەی کە بەسەریدا سەپێنرابوو. ڕێککەوتنی کاتی لە ٢٠ی کانوونی دووەمی ٢٠١٤ کەوتە بواری جێبەجێکردنەوە. دواتر لایەنە دانوستانکارەکان ڕێککەوتن لەسەر درێژکردنەوەی ماوەی دانوستانەکان و یەکەم وادەی دیاریکرا بۆ ٢٤ی تشرینی دووەمی ٢٠١٤ بەڵام دواتر کاتێک لایەنەکان گەیشتنە ئەم وادەیە لەگەڵ بەردەوامبوونی گفتوگۆکان، وادەکە تا تەممووزی ٢٠١٥ درێژکرایەوە.

لە ٢ی نیسانی ٢٠١٥، ئێران ڕەزامەندی دەربڕی لەسەر جێبەجێکردنی سنووردارکردنی بەرنامە ئەتۆمییەکەی بۆ ماوەی لایەنی کەم دە ساڵ و پشکنینی نێونەتەوەیی بۆ چاودێریکردنی جێبەجێکردنی ڕێککەوتنەکە قبووڵ بکات. لە بەرامبەردا سزا نێونەتەوەیییەکان ھەڵدەگیرێن ئەگەر ئێران پابەندی مەرجەکان بێت. ھەروەھا ئێران لە دانوستانەکانیدا لەگەڵ گرووپی ٥+١ ڕەزامەندی دەربڕی لەسەر کەمکردنەوەی ژمارەی سانتریفیوژەکانی کە بۆ پیتاندنی یۆرانیۆم بەکاری دەھێنێت لە ١٩ ھەزارەوە بۆ ٦١٠٤، و بەپێی ڕێککەوتنەکە تەنھا ٥ ھەزار و ٦٠ دانەیان کارپێدەکات. ڕۆژی شەممە ١٥ی کانوون دووەمی ٢٠١٦ ڕێککەوتنی ئەتۆمی واژووکراوی نێوان تاران و زلھێزەکان کەوتە بواری جێبەجێکردنەوە و بەم شێوەیە دەستیکرد بە ھەڵگرتنی ئەو سزا ئابوورییانەی کە لە ساڵی ١٩٧٩ەوە بەسەر تاراندا سەپێندرابوون.

 سەرچاوەکان 

پۆل:جۆن کێری
پۆل:ھەوڵەکانی ئاشتی لە ڕۆژھەڵاتی ناوین
پۆل:وزەی ناوکی لە ئێران